text: Esbjerg kalder til kamp på ord
  13 april 2011 kl. 12.13
  Nu kalder Esbjerg til kamp på ord og historier - nemlig i poetry slam.
  Poetry slam er en konkurrence i performance poesi og spoken word, en særlig blanding af digte, comedy og historiefortælling. Og torsdag den 28. april er der igen poetry slam i Esbjerg, hvor lokale digtere, ord- og rimsmede kan få prøvet deres talenter af på scenen.
   
  Som altid er reglerne, at man skal have skrevet sine tekster selv, man har 3 minutter og 10 sekunder på scenen, man må ikke bruge udklædning eller rekvisitter (det er ordene, det handler om), og derefter er det op til publikum at bedømme, hvem der er den bedste. Så simpelt er det, og vanen tro skal det nok blive en både underholdende og tankevækkende aften.
   
  Konkurrencen er åben for alle, der har lyst til at lege med ordene og sproget.
  Der er ingen særlige krav til alder eller erfaring, blot at man har noget på hjerte og har lyst til at dele ud af det til publikum, hvad enten man skriver digte, prosa, rap, sangtekster eller har lyst til at danse en historie. Men hvis man vil optræde, skal man altså melde sig til på forhånd - se mere på linket ved siden af denne artikel.
  Det foregår på Huset, Finsensgade 1, 6700 Esbjerg.
   
  Se mere om poetry slam
  